ΓΡΑΠΤΗ ΕΡΩΤΗΣΗ P-1029/96 υποβολή: Johannes Blokland (EDN) προς την Επιτροπή (23 Απριλίου 1996)

Θέμα: Παγκόσμιο πρωτάθλημα σκακιού στη Βαγδάτη

Ο κ. Kirsan Iliumzhinov, Πρόεδρος της FIDE (Διεθνής Ομοσπονδία Σκακιού), αποφάσισε να δεχθεί τη διοργάνωση του αγώνα, για το παγκόσμιο πρωτάθλημα σκακιού της FIDE, στην πρωτεύουσα του Ιράκ, τη Βαγδάτη, έδρα του καθεστώτος του Σαντάμ Χουσεΐν.

Η απόφαση αυτή δημιουργεί ανησυχία στον κόσμο του σκακιού:

- έχοντας υπόψη τον οικονομικό αποκλεισμό του Ιράκ εκ μέρους των Ηνωμένων Πολιτειών 7

- έχοντας υπόψη το ενδεχόμενο πολιτικής εκμετάλλευσης του εν λόγω αγώνα σκακιού εκ μέρους του Σαντάμ Χουσεΐν 7

- επειδή η διεξαγωγή αυτού του αγώνα πρωταθλήματος στη Βαγδάτη θα αμαύρωνε την εικόνα του σκακιού.

Αναμένεται ότι στις 27 και 28 Απριλίου, η KNSB (Βασιλική Ολλανδική Ένωση Σκακιού) θα διοργανώσει συνάντηση με τις άλλες ευρωπαϊκές οργανώσεις, προκειμένου να αποφασίσουν από κοινού την ανάληψη δράσης με στόχο την ανάκληση της ως άνω απόφασης της FIDE.

Είναι διατεθειμένη η Επιτροπή, λαμβάνοντας υπόψη τη συνεχιζόμενη βίαιη συμπεριφορά του ιρακινού καθεστώτος, να εκφράσει τις ανησυχίες της στη FIDE και την ευρωπαϊκή ζώνη της FIDE, σχετικά με τη διοργάνωση του αγώνα πρωταθλήματος στη Βαγδάτη;

Απάντηση του κ. Marνn εξ ονόματος της Επιτροπής (6 Ιουνίου 1996)

Η Επιτροπή επιβεβαιώνει τις πληροφορίες του αξιότιμου μέλους του Κοινοβουλίου και συμμερίζεται την ανησυχία του για το γεγονός ότι ο Πρόεδρος της Διεθνούς Ομοσπονδίας Σκακιού όρισε τη διεξαγωγή στη Βαγδάτη αγώνα σκακιού στο πλαίσιο του παγκοσμίου πρωταθλήματος μεταξύ των κ. Karpov και Kampsky τον Ιούνιο 1996.

Η Επιτροπή πιστεύει ότι είναι εντελώς αδιανόητη η διοργάνωση διεθνούς γεγονότος μεγάλης ολκής σε χώρα η οποία καταδικάστηκε για μια ακόμη φορά, στις 23 Απριλίου 1996, από την 52η σύνοδο της επιτροπής των Ηνωμένων Εθνών για τα δικαιώματα του ανθρώπου (ψήφισμα που προτάθηκε από την Προεδρία εξ ονόματος της Ευρωπαϊκής Ένωσης όπως και κατά τα προηγούμενα έτη) για τις διαρκείς και σοβαρές παραβιάσεις των δικαιωμάτων του ανθρώπου.

Αν και στο καθεστώς κυρώσεων, που επιβλήθηκε στο Ιράκ στο πλαίσιο των Ηνωμένων Εθνών από την εισβολή στο Κουβέιτ το 1990 και μετά, δεν γίνεται σαφής αναφορά σε δραστηριότητες αθλητικού και πολιτιστικού χαρακτήρα, η Επιτροπή πιστεύει ότι η διοργάνωση του διεθνούς πρωταθλήματος σκακιού στη Βαγδάτη αποτελεί μάλλον παραβίαση του εμπάργκο υπηρεσιών που επιβλήθηκε στο Ιράκ στο πλαίσιο των κυρώσεων των Ηνωμένων Εθνών. Το γεγονός αυτό θα μπορούσε να έχει αρνητικές πολιτικές επιπτώσεις ερχόμενο σε αντίθεση με τις προσπάθειες της διεθνούς κοινότητας να πιέσουν την κυβέρνηση του Ιράκ να εφαρμόσει το δίκαιο, να σεβαστεί τα δικαιώματα του ανθρώπου και να εγκαταλείψει την πολιτική απειλών προς τα γειτονικά κράτη.

Η Επιτροπή υπογραμμίζει, συνεπώς, με ικανοποίηση το γεγονός ότι καταβάλλονται προσπάθειες για να εξευρεθεί εναλλακτική λύση, ώστε το παγκόσμιο πρωτάθλημα να διεξαχθεί στη Ρωσική Ομοσπονδία ή σε κάποιο άλλο κατάλληλο τόπο. Η Επιτροπή υποστηρίζει τις προσπάθειες αυτές και πιστεύει ότι ο Πρόεδρος της Διεθνούς Ομοσπονδίας Σκακιού θα ευθυγραμμιστεί προς τις πρωτοβουλίες των μελών των εθνικών ομοσπονδιών σκακιού και θα αναθεωρήσει την απόφασή του για τον τόπο διεξαγωγής του προσεχούς παγκόσμιου πρωταθλήματος το ταχύτερο δυνατό.

Η Επιτροπή θα εξακολουθήσει να παρακολουθεί από κοντά τις εξελίξεις στο θέμα αυτό.